ΠΑΡΑΡΤΗΜΑ Ι

ΑΝΑΛΥΣΗ ΣΤΟΙΧΕΙΩΝ ΕΓΓΕΓΡΑΜΜΕΝΗΣ[[1]](#footnote-2) ΑΝΕΡΓΙΑΣ ΚΑΙ ΣΤΟΙΧΕΙΩΝ ΑΠΟ ΑΛΛΕΣ ΠΗΓΕΣ

1. *Σύγκριση μεταξύ Φεβρουαρίου 2014 και 2015 (ετήσια σύγκριση)(σχετικοί Πίνακες 1-8)*
* Γενικά: Μείωση του αριθμού των εγγεγραμμένων ανέργων σε 50,240 από 53,204 άτομα τον αντίστοιχο μήνα του 2014 (μείωση κατά 5,6% ή 2,964 άτομα). Επισημαίνεται ότι για έννατο συνεχόμενο μήνα παρατηρείται μείωση της μηνιαίας εγγεγραμμένης ανεργίας σε σχέση με τους αντίστοιχους μήνες του προηγούμενου έτους. Η πιο πάνω εξέλιξη παρατηρείται για πρώτη φορά από το 2008 [βλέπε πίνακα 1].
* Φύλο: Κατά φύλο, ο αριθμός των άνεργων αντρών ανήλθε στα 26,127 άτομα και αντιπροσωπεύει το 52% των εγγεγραμμένων ανέργων, ενώ ο αριθμός των ανέργων γυναικών ανήλθε στα 24,113 άτομα. Σε σχέση με τον ίδιο μήνα πέρσι, ο αριθμός των ανέργων αντρών μειώθηκε κατά 1,169 άτομα ή 4,3% και των γυναικών μειώθηκε κατά 1,795 άτομα ή 6,9% [βλέπε πίνακα 2].

Στο διάγραμμα που ακολουθεί παρουσιάζεται η διακύμανση του αριθμού των ανέργων (σύνολο και κατά φύλο) τους τελευταίους 12 μήνες.

* Η ανεργία σημείωσε μείωση σε τρεις από τις πέντε επαρχίες. Αύξηση σημειώθηκε στην Αμμόχωστο (κατά 346 άτομα) και στην Πάφο (κατά 304 άτομα). Η μεγαλύτερη αριθμητική *μείωση* παρου­σιάστηκε στην επαρχία Λευκωσίας (κατά 2,146 άτομα), ενώ στις επαρχίες Λεμεσού και Λάρνακας η μείωση ήταν 1,078 και 390 άτομα αντίστοιχα.

Στο διάγραμμα που ακολουθεί παρουσιάζεται η διακύμανση του αριθμού των ανέργων κατά επαρχία τους τελευταίους 12 μήνες [βλέπε πίνακα 3].

* Οι μεγαλύτερες αριθμητικές μειώσεις κατά τομέα οικονομικής δραστηριό­τητας σε σύγκριση με τον ίδιο μήνα του 2014 παρουσιάστηκαν στον τομέα των κατασκευών (κατά 1,198 άτομα), στον τομέα του εμπορίου (κατά 887 άτομα), στον τομέα της εκπαίδευσης (κατά 876 άτομα), στον τομέα της μεταποίησης (κατά 851 άτομα), και στον τομέα των τραπεζών (κατά 797 άτομα). Οι μεγαλύτερες αυξήσεις παρουσιάστηκαν στον τομέα των ξενοδοχείων (κατά 1,419 άτομα) και στον τομέα της δημόσιας διοίκησης (κατά 470 άτομα).

Στο διάγραμμα που ακολουθεί παρουσιάζεται η διακύμανση του αριθμού των ανέργων σε επιλεγμένους τομείς οικονομικής δραστηριότητας τους τελευταίους 12 μήνες [βλέπε πίνακα 4].

* Διάρκεια εγγραφής: Ο αριθμός των ανέργων που ήταν εγγεγραμμένοι στα γραφεία της ΔΥΑ για περισσότερο από 6 μήνες έφτασε στα 20,348 άτομα (μείωση κατά 974 άτομα ή 4,6% σε σχέση με τον ίδιο μήνα πέρσι) και αντιπροσωπεύει το 41% του συνόλου των εγγεγραμμένων ανέργων. Ο αριθμός των ανέργων που ήταν εγγεγραμμένοι στα γραφεία της ΔΥΑ για περισσότερο από 12 μήνες έφτασε τα 12,404 άτομα (αύξηση κατά 2,639 άτομα ή 27%) και αντιπροσωπεύει το 25% του συνόλου των εγγεγραμμένων ανέργων. Στο διάγραμμα που ακολουθεί παρουσιάζεται η διακύμανση του αριθμού των ανέργων κατά διάρκεια εγγραφής τους τελευταίους 12 μήνες [βλέπε πίνακα 6].
* Όλες οι ηλικιακές ομάδες παρουσίασαν μείωση ανεργίας με εξαίρεση την ηλικιακή ομάδα 65 ετών και άνω, η οποία παρουσίασε οριακή αύξηση 56 ατόμων. Οι μεγαλύτερες μειώσεις παρουσιάστηκαν στις ηλικιακές ομάδες 15-24 ετών (μείωση κατά 1,149 άτομα), στην ηλικιακή ομάδα 40-49 ετών (μείωση κατά 678 άτομα), στην ηλικιακή ομάδα 25-29 ετών (μείωση κατά 538 άτομα) και στην ηλικιακή ομάδα 50-59 ετών (μείωση κατά 504 άτομα), ακολουθούμενες από μικρότερες μειώσεις στις ηλικιακές ομάδες 60-64 χρόνων και 30-39 χρόνων κατά 93 άτομα και 58 άτομα αντίστοιχα. Στο διάγραμμα που ακολουθεί παρουσιάζεται η διακύμανση του αριθμού των ανέργων σε επιλεγμένες ηλικιακές ομάδες τους τελευταίους 12 μήνες [βλέπε πίνακες 7,8].
* Μόρφωση: Οι μισοί από τους εγγεγραμμένους άνεργους είναι απόφοιτοι δευτεροβάθμιας γενικής ή τεχνικής εκπαίδευσης με ποσοστό 52% ή 25,914 άτομα, ακολουθούν οι απόφοιτοι τριτοβάθμιας εκπαίδευσης με 25% ή 12,398 άτομα και οι απόφοιτοι πρωτοβάθμιας εκπαίδευσης με 23% ή 11,753 άτομα [βλέπε πίνακα 8].

Στο διάγραμμα που ακολουθεί παρουσιάζεται η διακύμανση του αριθμού των ανέργων κατά μορφωτικό επίπεδο τους τελευταίους 12 μήνες.

* Εθνοτική καταγωγή: Οι Ελληνοκύπριοι αποτελούν την πλειοψηφία του συνόλου των ανέργων (75% ή 37,926 άτομα), όπως και πέρσι (77% ή 41,118 άτομα). Από το σύνολο των ανέργων οι 7,740 (15%) είναι Ευρωπαίοι πολίτες, οι οποίοι έχουν μειωθεί κατά 116 άτομα ή 1% σε σύγκριση με τον ίδιο μήνα πέρσι. Μείωση παρατηρήθηκε στους Τουρκοκύπριους (κατά 101 άτομα), ενώ αύξηση παρατηρήθηκε στα άτομα με καθεστώς συμπληρωματικής προστασίας (κατά 245 άτομα)[βλέπε πίνακα 9].

Στο διάγραμμα που ακολουθεί παρουσιάζεται η διακύμανση του αριθμού των Ελληνοκυπρίων, των Ευρωπαίων ανέργων, των Ποντίων ανέργων και των ανέργων με καθεστώς συμπληρωματικής προστασίας δεύτερου χρόνου τους τελευταίους 12 μήνες.

*Μηνιαία σύγκριση μεταξύ Ιανουαρίου και Φεβρουαρίου 2015:*

* Τον Φεβρουάριο του 2015 ο αριθμός των εγγεγραμμένων ανέργων παρουσίασε μικρή αύξηση κατά 201 άτομα ή 0,4%, σε σύγκριση με τον προηγού­μενο μήνα.
* Κατά ηλικία, οι μεγαλύτερες αυξήσεις παρουσιάστηκαν ανάμεσα στις ηλικιακές ομάδες 30-39 χρονών (κατά 107 άτομα), 25-29 χρονών (κατά 82 άτομα), και 60-64 χρονών (κατά 69 άτομα).
* Κατά φύλο, ο αριθμός των άνεργων αντρών αυξήθηκε κατά 212 άτομα και των γυναικών μειώθηκε κατά 11 άτομα.
* Κατά εθνότητα, η μεγαλύτερη αύξηση παρατηρήθηκε ανάμεσα στους Ευρωπαίους κατά 141 άτομα, ακολουθούμενη από τους Ελληνοκύπριους και τους αλλοδαπούς από τρίτες χώρες (κατά 24 άτομα εξίσου).
* Ο αριθμός των ανέργων που ήταν εγγεγραμμένοι στα γραφεία της ΔΥΑ για πάνω από 6 μήνες αυξήθηκε κατά 210 άτομα ενώ ο αριθμός των ανέργων με διάρκεια ανεργίας άνω των 12 μηνών παρουσίασε αύξηση κατά 147 άτομα.
* Κατά τομέα οικονομικής δραστηριότητας, οι μεγαλύτερες αυξήσεις παρατηρήθηκαν στον τομέα του εμπορίου (κατά 129 άτομα) και των κατασκευών (κατά 53 άτομα).
* Αύξηση της ανεργίας παρουσιάστηκε σε όλες τις επαρχίες. Η μεγαλύτερη αύξηση καταγράφηκε στην επαρχία Λευκωσίας (κατά 101 άτομα) ακολουθούμενη από τις επαρχίες Λεμεσού (κατά 46 άτομα), Λάρνακας (κατά 22 άτομα) και Αμμοχώστου (κατά 32 άτομα), ενώ η επαρχία Πάφου δεν παρουσίασε καμία μεταβολή.

ΑΝΑΛΥΣΗ ΣΤΟΙΧΕΙΩΝ ΑΠΟ ΑΛΛΕΣ ΠΗΓΕΣ

1. Μηνιαία Ανεργία Προσαρμοσμένη στις Εποχικές Διακυμάνσεις[[2]](#footnote-3) - EUROSTAT(βλέπε πίν.10)

Με βάση τα μηνιαία στοιχεία τα οποία είναι προσαρμοσμένα σε εποχικές διακυμάνσεις και υπολογίζονται από την Ευρωπαϊκή Στατιστική Υπηρεσία (EUROSTAT), η οποία λαμβάνει επίσης υπόψη τα στοιχεία της ΔΥΑ για την εγγεγραμμένη ανεργία και τα αποτελέσματα της Έρευνας Εργατικού Δυναμικού (ΕΕΔ) της Στατιστικής Υπηρεσίας Κύπρου, εξάγονται τα ακόλουθα:

* Κατά το μήνα Ιανουάριο 2015 η ανεργία ανήλθε στο 16,1%. Σε σχέση με τον ίδιο μήνα πέρσι παρουσιάστηκε οριακή αύξηση κατά 0,4 ποσοστιαίες μονάδες (από 15,7% σε 16,1%). Σε σχέση με τον προηγούμενο μήνα, Δεκέμβριο 2014, το ποσοστό παρουσίασε μικρή μείωση 0.3 ποσοστιαίων μονάδων (από 16,4% σε 16,1%). Τόσο ο μέσος όρος ανεργίας στην Ευρώπη των 28, όσο και ο μέσος όρος ανεργίας στην Ευρωζώνη κατά τον ίδιο μήνα, σημείωσαν οριακή μείωση (από 9,9% σε 9,8% και από 11,3% σε 11,2% αντίστοιχα).
* Η ανεργία των νέων κάτω των 25 ετών παρέμεινε σταθερή στο 32,8% τους τελευταίους τρεις μήνες (Οκτώβριο μέχρι Δεκέμβριο 2014), ενώ μειώθηκε κατά 4,9 ποσοστιαίες μονάδες σε σχέση με τον Ιανουάριο του 2014 (37,7%).
* Το ποσοστό ανεργίας των *ανδρών* κατά τον μήνα Ιανουάριο 2015 υπολογίζεται στο 17,3% σημειώνοντας αύξηση 1,1 ποσοστιαίων μονάδων σε σχέση με τον αντίστοιχο μήνα πέρσι. Σε σχέση με τον προηγούμενο μήνα, Δεκέμβριο 2014, παρουσίασε μείωση κατά 0,7 ποσοστιαίες μονάδες.
* Το ποσοστό ανεργίας των *γυναικών* κατά το μήνα Ιανουάριο 2015 υπολογίζεται στο 14,7%, σημειώνοντας μείωση 1,2 ποσοστιαίες μονάδες σε σχέση με τον αντίστοιχο μήνα πέρσι. Σε σχέση με τον προηγούμενο μήνα, Δεκέμβριο 2014, παρουσίασε οριακή μείωση 0,1 ποσοστιαίες μονάδες.
1. Απασχόληση και Ανεργία με βάση την Έρευνα Εργατικού Δυναμικού –Τρίτο τρίμηνο του 2014 (βλέπε πίνακα 11)

Με βάση τα αποτελέσματα της Έρευνας Εργατικού Δυναμικού, που διενεργείται από τη Στατιστική Υπηρεσία σύμφωνα με Ευρωπαϊκό Κανονισμό, το ποσοστό απασχόλησης (20-64 ετών) κατά το 3ο τρίμηνο του 2014 ήταν 67,9% αυξημένο κατά 0,1 ποσοστιαίες μονάδες από το προηγούμενο τρίμηνο, και αυξημένο κατά 0,9 ποσοστιαίες μονάδες σε σύγκριση με το αντίστοιχο τρίμηνο του προηγούμενου έτους. Σε σχέση με τον μέσο όρο του 2013 (67,2%), το ποσοστό απασχόλησης είναι αυξημένο κατά 0,7 ποσοστιαίες μονάδες το τρίτο τρίμηνο του 2014.

Το ποσοστό ανεργίας στις ηλικίες 15+ κατά το 3ο τρίμηνο του 2014 ανήλθε στο 16,0%, παρουσιάζοντας αύξηση κατά 0,6 ποσοστιαίες μονάδες από το προηγούμενο τρίμηνο. Σε σχέση με το αντίστοιχο τρίμηνο του προηγούμενου έτους παρουσίασε μείωση κατά 0,2 ποσοστιαίες μονάδες. Σε σχέση με τον μέσο όρο του 2013 (15,9%), το ποσοστό ανεργίας αυξήθηκε κατά 0,1 ποσοστιαίες μονάδες το τρίτο τρίμηνο του 2014.

Το ποσοστό ανεργίας των νέων 15-24 ετών ήταν το 3οτρίμηνο του 2014, 33,4%, σημειώνοντας μείωση κατά 3,8 ποσοστιαίες μονάδες σε σύγκριση με το προηγούμενο τρίμηνο και μείωση 5,1ποσοστιαίες μονάδες σε σύγκριση με το αντίστοιχο τρίμηνο του προηγούμενου έτους. Σε σχέση με τον μέσο όρο του 2013 (38,9%), το ποσοστό ανεργίας των νέων μειώθηκε κατά 5,5 ποσοστιαίες μονάδες το τρίτο τρίμηνο του 2014. Σημειώνεται ότι η ανεργία μεταξύ των νέων 15-24, ως ποσοστό κατά αναλογία του πληθυσμού της ίδιας ηλικιακής ομάδας ήταν 13,7% το 3ο τρίμηνο του 2014, παρουσιάζοντας μείωση 1 ποσοστιαίας μονάδας σε σύγκριση με το 2ο τρίμηνο του 2014.

Το μερίδιο των ατόμων με διάρκεια ανεργίας πάνω από 6 μήνες στο σύνολο των ανέργων ανερχόταν κατά το 3ο τρίμηνο του 2014 στο 64,3%, μειωμένο κατά 6,4ποσοστιαίες μονάδες σε σύγκριση με το προηγούμενο τρίμηνο και αυξημένο κατά 4,0 ποσοστιαίες μονάδες σε σύγκριση με το αντίστοιχο τρίμηνο του προηγούμενου έτους. Συγκρινόμενο με τον μέσο όρο του 2013 (60%), το ποσοστό ανεργίας των ατόμων με διάρκεια ανεργίας πάνω των 6 μηνών αυξήθηκε κατά 4,3 ποσοστιαίες μονάδες το τρίτο τρίμηνο του 2014.

Μάρτιος 2015 Παρατηρητήριο Αγοράς Εργασίας

Τμήμα Εργασίας

ΜΡη,

1. Η εγγεγραμμένη ανεργία αφορά μόνο τους ανέργους που εγγράφονται στα κατά τόπους Γραφεία Εργασίας και ως εκ τούτου δεν είναι αντιπροσωπευτική της συνολικής ανεργίας. [↑](#footnote-ref-2)
2. Τα στοιχεία της EUROSTAT είναι προκαταρκτικά, αποτελούν πρόβλεψη και είναι διαθέσιμα με ένα μήνα καθυστέρηση. [↑](#footnote-ref-3)